Marika
Chapter 7
A ra sa lako mai vua na Farisi kei na so vei ira na daunivolatabu, era lako mai Jerusalemi.
2 Era mai vakacala ni so na Nona tisaipeli era a raica, ni ra kana madrai ka duka tu na ligadra ni ra a sega ni savata.
3 Ni o ira na Farisi kei ira na Jiu taucoko era dau qarauna sara mera dau savata na ligadra ni bera na nodra kana, oqo na nodra maroroya na nodra i tovo na qase.
4 Ni ra lesu mai ena vanua ni volivoli era na savata na ligadra ni bera na nodra kana. E levu nai tovo makawa vaka o ya era maroroya ka vakamareqeta, me vaka na kena sava na bilo, na kuro, na bilo varasa kei na davodavo.
5 A ra sa qai tarogi Koya na Farisi kei na daunivolatabu, ka vaka, "a cava na vuna era sega ni muria tiko kina na Nomu tisaipeli na nodra i tovo na qase, ia ni ra sa kania na madrai era sega ni savata, na ligadra?
6 A sa sauma vei ira o koya, ka vaka, o Aisea sa parofisaitaki kemudou oti tu mai oi kemudou na dauveivakaisini, ni sa volai: 'O ira na tamata oqo era sa vakarokorokotaki Au ena tebenigusudra walega, Ia na yalodra sa yawa tani vei Au.
7 Na nodra lotu e sega ni yaga, Ni ra vakatavuvulitaka me caka Nai vakavuvuli vakatamata.'
8 "Ka dou biuta vakatikitiki nai vakaro ni Kalou, dou qai maroroya nai vakavuvuli vakatamata- Na kena sava na kuro, na bilo kei na vuqa tale na veika vaka o ya dou dau cakava."
9 A sa tukuna vei ira, dou sa buturaka sobu sara ga nai vakaro ni Kalou ka sega ni via ciqoma, dou qai vakamuria tikoga na nomudou i tovo vakavanua.
10 "Ni sa tukuna o Mosese, 'mo dokai rau na tamamu kei na tinamu; ke dua e vosa rukaka na tamana se tinana, me vakamatei!'
11 "Ia dou tukuna, kevaka e dua me tukuna vei tamana se tinana, na ka e dodonu mo drau rawata mai vei au sa Korivani" (kenai balebale, sa soli vua na Kalou),
12 Dou sa qai tarova me kua ni dua na ka me cakava vei tamana se vei tinana.
13 "Dou sa beca kina na vosa ni Kalou ena nomudou maroroya dei tikoga mai na nomudou i tovo. E levu na veika vaka oqo dou cakava tiko."
14 A sa kacivi ira mai na lewe vuqa vua, ka tukuna vei ira, "dou rogoci au kece mai, ka vakasamataka mada:
15 "Sa sega ni vakadukadukalitaka na tamata na ka e lako yani e tuba vua; ia na ka ga e lako mai loma, sai koya oqori e vakadukadukalitaka na tamata.
16 "Kevaka e dua sa vakadaligana me rogoca, ka me rogoca sara!"
17 A sa la'ki curu kina dua na vale ka me rawa ni lako tani mai kina vei ira na lewe vuqa, a ratou sa tarogi Koya na nona tisaipeli ena vuku ni vosa vakatautauvata.
18 Sa tukuna vei iratou, dou se sega li ni kila talega oi kemudou? Dou raica na ka e curu yani vua na tamata e sega ni vakadukadukalitaki koya.
19 "Baleta ni sega ni lako ki yalona ia ki na nona wawa, ka lako tale yani i tuba, e sega li ni savasava na kakana?"
20 Sa tukuna tale ga, "na veika ga e lako mai loma sa vakadukadukalitaka na tamata.
21 "Na ka e lako mai loma ni tamata, e lako sara ga mai na vuni yalona, na vakanananu ca, na veibutakoci, na veidauci, na laba,
22 "Na butako, na kocokoco, nai tovo vakasisila, na veivakaisini, na garogaro ca, na mata i valavala ca, na dauvosavakacaca, na dokadoka, nai tovo lialia.
23 "Na veika ca kece oqo e lako mai loma ni tamata ka e vakadukadukalitaki koya."
24 A sa tucake ka lako tani mai kea me lako kina yasana o Taia kei Saitoni. A sa curu kina dua na vale me kua ni dua e kila, ia a sa sega ga ni vuni rawa.
25 A sa rogoci koya e dua na yalewa ka sa dau curuma tiko na luvena goneyalewa e dua na yalo velavela, a sa lako mai vua ka cuva e yavana.
26 Ka masuti koya me la'ki cemuria na yalo velavela vua na luvena goneyalewa, o koya na yalewa ni Kiriki, ka sucu mai Sairo-Finisia.
27 Ia sa tukuna vua o Jisu, "me ra kana mada e liu na gone lalai, ni sa sega ni vinaka me kau na kedra madrai na gone lalai, ka me la'ki soli vei ira na koli lalai."
28 A sa sauma na yalewa vua, "e dina Turaga, na meme ni kakana ka dau lulutu mai na nodra teveli na gone lalai era dau kania na koli lalai."
29 Sa tukuna o koya vua na yalewa, "ena vuku ni vosa o cavuta mo lesu tale yani; ni sa lako tani na tevoro mai vua na luvemu yalewa."
30 Ni sa yaco yani o koya ki nona vale, a sa raica ni sa yali na tevoro ka sa davo tiko ena nona i davodavo na luvena yalewa.
31 A sa lako tani tale mai ena yasana o Saitoni kei Taia, ka lako curuma yani na yasana o Tikapoli kina wasawasa o Kaleli.
32 A ra sa qai kauta mai vei Koya e dua sa didivara ka sega ni vosa rawa, ka era masuti Koya ke rawa ni tabaki koya ena ligana.
33 A sa kauta vakatikitiki tani mai vei ira na lewe vuqa, tabaka na daligana ena ligana, kasivita na ligana ka tabaka na yamena.
34 Sa qai tacake ki lomalagi, ka vutugu, sa tukuna vua, "e vaca," na kenai balebale, "me tadola mai."
35 Ka vakasauri sa rogo na daligana, ka tasere na yamena ka sa matata na nona vosa.
36 sa qai vakaroti ira o koya me ra kakua ni tukuna vua e dua; ia na levu ga ni nona vakaroti ira na kena levu cake talega ni nodra tukuni koya.
37 Ka sa dua na ka na levu ni nodra qoroqoro, a ra sa tukuna, "sa totoka dina na ka kecega sa cakava. Sa rogo na didivara ka vosa na galu ni tara o koya."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn